Publicarea unei comunicări privind aprobarea unei modificări standard a caietului de sarcini al unei denumiri din sectorul vitivinicol, menționată la articolul 17 alineatele (2) și (3) din Regulamentul delegat (UE) 2019/33 al Comisiei

(2020/C 73/08)

Prezenta comunicare este publicată în conformitate cu articolul 17 alineatul (5) din Regulamentul delegat (UE) 2019/33 al Comisiei (1).

COMUNICARE PRIVIND APROBAREA UNEI MODIFICĂRI STANDARD

„Ribera del Duero”

Numărul de referință: PDO-ES-A0626-AM04

Data comunicării: 20 noiembrie 2019

DESCRIEREA ȘI MOTIVELE MODIFICĂRII APROBATE

1. Includerea vinurilor albe și a termenului „clarete” (Secțiunea 2 din caietul de Sarcini și punctul 1.4 din Documentul Unic)

Descriere și motive

Includerea vinurilor albe în lista produselor cu DOP „Ribera del Duero” și includerea sinonimului „clarete” pentru a descrie vinurile roze, cu scopul de a îmbunătăți performanța acestora pe piață.

Consiliul de reglementare consideră că experiența producerii vinurilor albe în areal, în special din ultimii 20 de ani și având la bază, în cea mai mare parte, soiul autohton Albillo Mayor, a atins o maturitate suficientă pentru ca aceste produse să fie acoperite de DOP „Ribera del Duero”.

Dorința de a menține plantațiile istorice ale acestor soiuri de struguri albi în areal, precum și diversitatea lor genetică, impactul în mass-media și succesul comercial al acestor vinuri pe piață reprezintă motive pentru ca Consiliul de reglementare să elaboreze norme pentru a le cuprinde în DOP, astfel cum a fost solicitat de sector de-a lungul timpului.

În prezent, există cel puțin 25 de crame care comercializează deja acest tip de vinuri albe, care au la bază soiul Albillo Mayor și care poartă, în general, IGP „Vino de la Tierra de Castilla y León”. Acestea au un succes remarcabil (cinci vinuri Albillo Mayor au obținut peste 91 de puncte în clasamentele publicației prestigioase intitulate „The Wine Advocate”).

S-a decis includerea termenului „clarete” pentru a descrie vinurile roze, ca urmare a solicitărilor primite în acest sens din partea operatorilor, care doresc să se utilizeze în continuare un cuvânt tradițional în areal pentru a defini aceste vinuri în funcție de culoarea lor. Această modificare nu implică nicio schimbare a condițiilor sau a practicilor de producție.

Tipul modificării: standard

Atât vinurile albe, cât și vinurile „clarete” (care sunt de același tip cu vinurile roze, dar poartă numele utilizat în mod tradițional în areal, care face trimitere la culoarea lor și este recunoscut în legislația națională privind etichetarea) sunt incluse în categoria vinurilor, care rămâne singura categorie autorizată în caietul de sarcini. Această modificare nu modifică, adaugă sau elimină nicio categorie de vin. Prin urmare, nu se încadrează în niciuna dintre categoriile prevăzute la articolul 14 alineatul (1) din Regulamentul (UE) 2019/33.

2. Descrierea caracteristicilor fizice și chimice ale vinurilor albe (Secțiunea 2 din caietul de Sarcini și punctul 1.4 din Documentul Unic)

Descriere și motive

Definirea caracteristicilor analitice pe care trebuie să le prezinte vinurile albe pentru a fi în conformitate cu caietul de sarcini și, prin urmare, pentru a fi purta DOP „Ribera del Duero”.

Pentru includerea acestui tip nou de vin, este necesară definirea caracteristicilor sale fizice și chimice, cel puțin în ceea ce privește parametrii prevăzuți la articolul 20 din Regulamentul de punere în aplicare (UE) 2019/34 al Comisiei din 17 octombrie 2018 de stabilire a normelor de aplicare atât a Regulamentului (UE) nr. 1308/2013 al Parlamentului European și al Consiliului, cât și a Regulamentului (UE) nr. 1306/2013 al Parlamentului European și al Consiliului.

Tipul modificării: standard

Această modificare adaptează caracteristicile fizice și chimice, dar nu presupune o modificare semnificativă a produsului final, care își păstrează caracteristicile și profilul descrise în legătură, care sunt o consecință a interacțiunii dintre factorii naturali și umani. Prin urmare, această modificare nu s-ar încadra în niciuna dintre categoriile prevăzute la articolul 14 alineatul (1) din Regulamentul (UE) 2019/33.

3. Redefinirea caracteristicilor organoleptice (Secțiunea 2 din caietul de Sarcini și punctul 1.4 din Documentul Unic)

Descriere și motive

Redefinirea parametrilor organoleptici care trebuie respectați de diferitele categorii de vin pentru ca acestea să poată fi acoperite de DOP „Ribera del Duero”, pentru o mai bună aliniere la tehnicile actuale de analiză senzorială.

Includerea caracteristicilor organoleptice pe care trebuie să le respecte vinurile albe cu DOP.

Experiența acumulată de consiliul de reglementare în cadrul proiectului finanțat prin FEADR privind „Desarrollo de herramientas analíticas para la normalización del análisis sensorial realizado por los comités de cata de vinos de las DOP de Castilla y León” („Dezvoltarea instrumentelor analitice pentru standardizarea analizei senzoriale efectuate de comisiile de degustare a vinurilor cu denumiri de origine protejate din Castilia și Leon”) a dus la elaborarea unei definiții mai precise a diferitelor tipuri de produse și includerea unor definiții introductive în scop explicativ și pentru a oferi un nivel mai ridicat de claritate în ceea ce privește interpretarea vinurilor. În special, această modificare este o urmare a eforturilor de a descrie mai bine caracteristicile care trebuie respectate de fiecare tip de vin, precum și de a contribui la aplicarea unui sistem de analiză senzorială – în prezent, în curs de dezvoltare – care să fie în conformitate cu standardul UNE-EN ISO/IEC 17025:2017.

Pentru descrierea vinurilor albe, s-au utilizat date obținute în cadrul proiectului sus-menționat (în care au fost incluse câteva referințe relevante), precum și descrierile colectate de-a lungul anilor pentru acest tip de vin, pentru care există o experiență bogată în areal, inclusiv în cadrul Departamentului de experimentare și testare al propriului consiliu de reglementare.

Nu este vorba despre o schimbare a caracteristicilor produsului, ci, mai degrabă, despre oferirea unei descrieri mai detaliate, în conformitate cu noile tehnici de analiză senzorială.

Tipul modificării: standard

Această modificare adaptează caracteristicile organoleptice, dar nu presupune o modificare semnificativă a produsului cu denumire protejată, care își păstrează caracteristicile și profilul descrise în legătură, care sunt o consecință a interacțiunii dintre factorii naturali și umani. Prin urmare, această modificare nu s-ar încadra în niciuna dintre categoriile prevăzute la articolul 14 alineatul (1) din Regulamentul (UE) 2019/33.

4. Revizuirea practicilor de cultivare [Secțiunea 3 litera (a) din caietul de Sarcini și punctul 1.5.1 din Documentul Unic]

Descriere și motive

Definirea concentrației naturale minime necesare în cazul strugurilor din soiul Albillo Mayor utilizați pentru a produce vinurile cu denumire protejată.

Având în vedere importanța prospețimii pentru acest tip de vin și ținând seama atât de experiența, cât și de rapoartele privind acest soi realizate de Instituto Tecnológico Agrario Castilla y León (Institutul de tehnologie agricolă din Castilia și Leon, ITACyL) în timpul selecției clonale efectuate pentru Albillo Mayor, s-a luat decizia de a se stabili pragul minim pentru respectarea acestui parametru la 17,9 grade Brix (10,5 grade Beaumé). Această decizie a fost influențată și de tendința pieței către vinuri proaspete, în ceea ce privește acest tip de vin alb, precum și de diferențele importante legate de climă de la un an de recoltă la altul.

De asemenea, s-a decis exprimarea parametrilor în grade Brix, datorită avantajelor prezentate de această metodă pentru stabilirea sarcinilor de control al recoltei.

Tipul modificării: standard

Prin această modificare doar se adaptează condițiile inițiale ale materiei prime. Această modificare nu presupune o schimbare semnificativă a produsului cu denumire protejată, care își păstrează caracteristicile și profilul descrise în legătură, care sunt o consecință a interacțiunii dintre factorii naturali și umani. Prin urmare, această modificare nu s-ar încadra în niciuna dintre categoriile prevăzute la articolul 14 alineatul (1) din Regulamentul (UE) 2019/33.

5. Modificarea Condițiilor de Elaborare: Randamentul la Extracție [Secțiunea 3 litera (b) din caietul de Sarcini și punctul 1.5.1 din Documentul Unic]

Descriere și motive

Majorarea randamentului la extracție de la 70 de litri per 100 kg de struguri la 72 de litri per 100 kg de struguri.

În ultimii ani, tehnicizarea cramelor, reducerea temperaturilor și utilizarea filtrelor rotative sub vid pentru limpezirea musturilor au permis o mai bună utilizare a sucului de struguri, fără a provoca presiuni mai mari care să afecteze calitatea, rezultatul fiind un randament mai bun, și păstrarea aceluiași nivel de exigență în ceea ce privește calitatea prevăzut în caietul de sarcini.

Tipul modificării: standard

Această modificare nu presupune o modificare semnificativă a produsului cu denumire protejată, care își păstrează caracteristicile și profilul descrise în legătură, care sunt o consecință a interacțiunii dintre factorii naturali și umani. Prin urmare, această modificare nu s-ar încadra în niciuna dintre categoriile prevăzute la articolul 14 alineatul (1) din Regulamentul (UE) 2019/33.

6. Condițiile și perioadele de maturare [Secțiunea 3 litera (b) din caietul de Sarcini și punctul 1.5.1 din Documentul Unic]

Descriere și motive

Regulile privind condițiile și perioadele de maturare sunt mutate din secțiunea 8 în secțiunea 3, întrucât se consideră că această poziție este mai adecvată.

Regulile privind condițiile și perioadele de maturare nu au fost modificate, doar poziția lor a fost schimbată din secțiunea 8 litera (b) subpunctul (3), Reguli privind etichetarea, unde erau incluse ca reguli privind utilizarea mențiunilor tradiționale și a mențiunilor opționale, la secțiunea 3 litera (b) subpunctul (3), Practici oenologice specifice: Condiții de maturare

S-a profitat de această oportunitate pentru a se include o clarificare privind calcularea perioadelor de maturare, astfel încât să se prevadă că începerea calculării perioadelor de maturare prevăzute în această secțiune nu poate, în niciun caz, să fie anterioară datei de 1 octombrie a anului de recoltă. În plus, calcularea perioadei minime de maturare necesare pentru opțiunea utilizării mențiunilor tradiționale „RESERVA” și „GRAN RESERVA” trebuie să înceapă când lotul de vin este turnat în butoaiele de stejar.

În plus, există o regulă privind capacitatea maximă a butoaielor considerate adecvate pentru calitatea produsului final (330 de litri pentru mențiunile tradiționale și 600 de litri pentru „Roble/Barrica”).

Tipul modificării: standard

Această modificare este doar o modificare a paragrafului și o clarificare. Nu presupune o modificare semnificativă a produsului, care își păstrează caracteristicile și profilul descrise în legătură, care sunt o consecință a interacțiunii dintre factorii naturali și umani. Prin urmare, această modificare nu s-ar încadra în niciuna dintre categoriile prevăzute la articolul 14 alineatul (1) din Regulamentul (UE) 2019/33.

7. Modificare a restricțiilor legate de vinificație: componenta varietală a vinurilor roșii [Secțiunea 3 litera (c) din caietul de Sarcini și punctul 1.5.1 din Documentul Unic]

Descriere și motive

Redefinirea componenței soiurilor în cazul vinurilor roșii cu DOP „Ribera del Duero”, prin majorarea până la 25 % a proporției în care poate fi utilizat soiul Garnacha Tinta, având în vedere că acesta este un soi din ce în ce mai apreciat pe piață.

S-a luat decizia ca proporția în care poate fi utilizat soiul autorizat Garnacha Tinta să fie aliniată la proporția permisă pentru celelalte soiuri roșii autorizate. Această modificare a fost inclusă la propunerea sectorului, care consideră că nuanțele soiului sunt interesante. Cu toate acestea, utilizarea acestui soi rămâne neschimbată dacă este menținută proporția minimă de 75 % pentru Tempranillo, Tinto Fino sau Tinta del País. În prezent, unii operatori utilizează tot mai mult acest soi. Aceștia evidențiază notele mari acordate de experții oenologi acestor vinuri, inclusiv celor care nu se califică pentru protecție din cauza unor cantități mai mari din acest soi în componența lor. De asemenea, Garnacha Tinta este un soi utilizat în mod tradițional pe scară largă în vinurile roșii din areal. Prin urmare, caracterul său istoric și relația cu regiunea au fost demonstrate.

De asemenea, parcelele de Garnacha Tinta existente în areal reprezintă o sursă veritabilă de variabilitate a genotipurilor, întrucât au fost obținute prin intermediul unei selecții masale de-a lungul generațiilor și s-au adaptat perfect la teritoriu în acest fel. Prin urmare, consiliul de reglementare dorește să mențină și să amplifice această valoare în areal, în special pentru a se dota cu instrumente pentru combaterea situațiilor schimbătoare, mai ales a încălzirii globale.

În cele din urmă, cererea actuală a pieței pentru vinuri mai proaspete demonstrează utilitatea acestui soi pentru utilizarea pe o scară mai largă, întrucât prezintă cea mai mare probabilitate de a produce vinuri cu aceste caracteristici.

Tipul modificării: standard

Această modificare nu presupune o modificare semnificativă a produsului cu denumire protejată, care își păstrează caracteristicile și profilul descrise în legătură, care sunt o consecință a interacțiunii dintre factorii naturali și umani. Prin urmare, această modificare nu s-ar încadra în niciuna dintre categoriile prevăzute la articolul 14 alineatul (1) din Regulamentul (UE) 2019/33.

8. Modificare a restricțiilor legate de vinificație: componenta varietală a vinurilor albe [Secțiunea 3 litera (c) din caietul de Sarcini și punctul 1.5.1 din Documentul Unic]

Descriere și motive

Stabilirea procentajelor corespunzătoare soiurilor, care trebuie respectate de către vinurile albe cu denumire protejată. Această modificare vizează, în special, soiul principal, și anume Albillo Mayor.

Vinurile albe produse de operatorii înregistrați, care sunt din ce în ce mai prezente pe piață, dar care nu sunt acoperite de denumirea de origine protejată, conțin o proporție ridicată din soiul autohton Albillo Mayor. Stabilirea nivelului la 75 % pentru soiul principal ar fi o modalitate satisfăcătoare de a reflecta acest lucru, utilizând același argument utilizat și pentru vinurile roșii din areal, în cazul cărora procentajul minim pentru soiul Tempranillo este stabilit tot la 75 %.

În orice caz, prima dispoziție tranzitorie din Regulamentul privind denumirea de origine „Ribera del Duero” și consiliul său de reglementare prevede:

În primul rând, în conformitate cu cea de a treia dispoziție tranzitorie din Ordinul din 21 iulie 1982, consiliul de reglementare poate autoriza producerea vinurilor cu denumire protejată din struguri proveniți din podgoriile din arealul de producție în care există un amestec de soiuri, cu condiția ca soiurile autorizate de acest regulament să fie cele predominante.

În al doilea rând, la modificările viitoare ale caietului de sarcini trebuie să se ia în considerare includerea unui nou tip de vin. Din acest motiv, este oportun să se asigure păstrarea calităților specifice soiului autohton, precum și să se lase suficientă libertate pentru includerea altor soiuri tradiționale în vinuri, cu condiția ca studiile tehnice viitoare să justifice acest lucru.

În această privință, ar trebui adăugat că vinurile produse care au la bază soiul Albillo Mayor sunt poziționate pe piață în nișa vinurilor de calitate și, de obicei, prețurile pentru vinurile din această categorie sunt mari, ceea ce face ca acestea să fie vinuri albe de vârf de gamă.

Tipul modificării: standard

S-a justificat mai sus că includerea vinurilor albe nu poate fi considerată o modificare în conformitate cu termenii utilizați de UE. După includerea acestor vinuri, vor fi stabilite regulile privind producția și restricțiile care li se aplică pentru a se menține caracteristicile principale ale vinurilor din areal. Prin urmare, această modificare nu s-ar încadra în niciuna dintre categoriile prevăzute la articolul 14 alineatul (1) din Regulamentul (UE) 2019/33.

9. Revizuirea arealului geografic (Secțiunea 4 din caietul de Sarcini și punctul 1.6 din Documentul Unic)

Descriere și motive

Revizuirea arealului geografic.

Arealul delimitat nu a fost modificat. Singurele actualizări vizează denumirile așezărilor care îl alcătuiesc, întrucât, după introducerea denumirii de origine, au avut loc modificări ale diviziunilor administrative municipale/ale entităților locale minore.

Tipul modificării: standard

Nu a fost modificat arealul, ci doar formularea paragrafului.

10. Includerea unui plafon pentru randamentul la hectar al soiului albillo mayor (Secțiunea 5 din caietul de Sarcini și punctul 1.5.2 din Documentul Unic)

Descriere și motive

Descriere și motive: includerea producției maxime permise per hectar pentru soiul Albillo Mayor, care este stabilită la 9 500 kg/ha.

Deși productivitatea soiurilor poate varia în Ribera del Duero, studiile efectuate de ITACyL în timpul selecției clonelor soiului Albillo Mayor arată că cifra de 9 500 de kilograme la hectar este o cifră rezonabilă pentru producția acestui soi și, prin urmare, caietul de sarcini include această cifră pentru arealul nostru.

Experiența arată și că cifra furnizată de ITACyL este adecvată, deoarece, de obicei, este necesar să se taie un număr mare de ciorchini în conformitate cu plafonul actual care limitează producția, întrucât, în ceea ce privește vinurile acoperite în prezent, strugurii respectivi pot fi utilizați doar pentru producția vinurilor roșii și roze.

Acest plafon este mai mare decât cel stabilit anterior și rezultă din includerea în caietul de sarcini a vinurilor albe produse pe baza acestui soi. Pentru acestea, se dorește o prospețime clară, dar plafonul anterior care limita producția acestui soi îngreuna obținerea acestei prospețimi.

Tipul modificării: standard

Soiul Albillo Mayor, utilizat în special pentru producerea vinurilor albe, necesită stabilirea unei producții maxime la hectar. Prin urmare, această modificare nu s-ar încadra în niciuna dintre categoriile prevăzute la articolul 14 alineatul (1) din Regulamentul (UE) 2019/33.

11. Includerea soiului albillo mayor ca soi principal (Secțiunea 6 din caietul de Sarcini și punctul 1.7 din Documentul Unic)

Descriere și motive

Descriere și motive: Soiul Albillo Mayor este considerat soiul principal, întrucât a fost întotdeauna soiul alb par excellence în areal.

Includerea vinurilor albe în caietul de sarcini trebuie să fie legată de modalitatea în care soiul Albillo Mayor este utilizat ca element esențial. Prin urmare, acest soi trebuie să fie considerat mai degrabă ca un soi principal, nu să se facă referire la acesta doar ca la un soi autorizat.

Există o serie de motive care stau la baza nevoii ca soiul principal pentru producerea vinurilor albe în Ribera del Duero să fie Albillo Mayor:

— în primul rând, este singurul soi alb autorizat în areal;

— în al doilea rând, este soiul fundamental al vinurilor albe comercializate de cramele înregistrate, succesul acestui soi pe piață și în rândul criticilor oenologi fiind din ce în ce mai interesant;

— în al treilea rând, este cel mai tradițional și mai distinctiv soi cultivat în arealul protejat. Caracteristicile vinurilor albe sunt, astfel, strâns legate de acest soi, care trebuie să fie, prin urmare, recunoscut ca soiul principal pentru producerea vinurilor albe în Ribera del Duero.

În acest context, opțiunea cea mai recomandată pentru includerea vinurilor albe din areal pare să fie aceea de a se stabili că soiul Albillo Mayor este soi principal, pentru a garanta că vinurile din areal își păstrează caracteristicile tradiționale.

Din punct de vedere istoric, soiul Albillo Mayor a coexistat dintotdeauna cu soiul Tempranillo în podgoriile din regiune. Într-adevăr, ambele soiuri au definit caracterul vinurilor din Ribera del Duero.

Tipul modificării: standard

Soiul Albillo Mayor, utilizat în special pentru producerea vinurilor albe, a fost autorizat întotdeauna și este soiul alb par excellence în areal. Aceasta nu este o modificare, ci doar o recunoaștere. Prin urmare, această modificare nu s-ar încadra în niciuna dintre categoriile prevăzute la articolul 14 alineatul (1) din Regulamentul (UE) 2019/33.

12. Includerea unei excepții pentru soiurile minoritare istorice (Secțiunea 6 din Caietul de Sarcini)

Descriere și motive

Includerea strugurilor din podgoriile istorice ca parte a vinurilor cu denumire protejată.

Utilizarea anumitor soiuri minoritare, amestecate cu soiuri principale, este o tradiție de durată, inclusiv din perioada care a urmat după introducerea denumirii de origine pentru areal în cazul vinurilor roze/„clarete” (care a făcut parte din regulile specifice, anterioare elaborării caietului de sarcini).

Parcelele diferitelor soiuri istorice prezente în areal reprezintă și o sursă semnificativă de variabilitate genetică, întrucât au fost obținute prin intermediul unei selecții masale de-a lungul generațiilor și s-au adaptat în mod adecvat la teritoriu în acest fel. De asemenea, consiliul de reglementare dorește să mențină și să sporească această valoare tradițională în areal, în special pentru a se dota cu instrumente pentru combaterea situațiilor schimbătoare, mai ales a încălzirii globale.

Între timp, pe piață se cer vinuri cu o prospețime crescută și cu o gamă complexă de nuanțe. Acest lucru evidențiază utilitatea acestor soiuri într-o măsură mai mare, fapt tradus într-o cerință frecventă a operatorilor.

Tipul modificării: standard

Această modificare nu presupune o modificare semnificativă a caracteristicilor produsului, acesta păstrându-și caracteristicile distinctive descrise în legătură. Ideea este de a îmbina practicile tradiționale și posibilitățile oferite de soiurile introduse în areal cu noi tendințe oenologice, scopul fiind realizarea unui produs de cea mai înaltă calitate, care să răspundă preferințelor actuale ale consumatorilor. Prin urmare, această modificare nu s-ar încadra în niciuna dintre categoriile prevăzute la articolul 14 alineatul (1) din Regulamentul (UE) 2019/33.

13. Actualizarea formulării în ceea ce privește legătura (Secțiunea 7 din Caietul de Sarcini și punctul 1.8 din Documentul Unic)

Descriere și motive

Modificări minime aduse formulării în ceea ce privește legătura, pentru a se clarifica anumite concepte și pentru a se justifica modificările propuse.

Modificările propuse pentru caietul de sarcini al DOP „RIBERA DEL DUERO” nu implică o modificare semnificativă a legăturii și nici nu o periclitează. Cu toate acestea, a fost necesară revizuirea acesteia pentru a se clarifica o serie de concepte, în special pentru a se sublinia că modificările în cauză sunt justificate și nu întrerup legătura cauzală.

Tipul modificării: standard

Aceasta nu este o modificare semnificativă, ci este vorba doar despre o formulare mai adecvată. Prin urmare, această modificare nu s-ar încadra în niciuna dintre categoriile prevăzute la articolul 14 alineatul (1) din Regulamentul (UE) 2019/33.

14. Modificarea secțiunii 8. alte cerințe aplicabile (Secțiunea 8 din Caietul de Sarcini și punctul 1.9 din Documentul Unic)

Descriere și motive

Modificări ale secțiunii 8, Alte cerințe aplicabile: prin aceste modificări, se actualizează cadrul juridic și se clarifică anumite elemente, cum ar fi obligația includerii în registre, excepțiile privind modalitatea de aplicare a plafoanelor privind producția, justificarea îmbutelierii la origine și indicațiile privind etichetarea. De asemenea, se introduce aici posibilitatea de utilizare a unor denumiri de locuri ca unități geografice mai mici.

Acest paragraf a fost revizuit în integralitate pentru a se clarifica anumite aspecte care nu erau suficient de clare. Formularea este acum mai aliniată la regulile actuale.

Opțiunea de a indica denumirile unor unități geografice mai mici înseamnă că se pot include denumirile localităților și entităților locale (așezări) din arealul geografic. Aceasta reprezintă un răspuns la o solicitare venită din partea sectorului, având în vedere că, în zilele noastre, consumatorii sunt tot mai interesați să cunoască locul de proveniență al unui produs.

Delimitarea acestor așezări este precisă, întrucât este vorba de diviziuni administrative.

Tipul modificării: standard

Modificările propuse pentru acest paragraf nu presupun nicio modificare a denumirii care trebuie protejate și nici restricții noi în ceea ce privește comercializarea. Prin urmare, această modificare nu s-ar încadra în niciuna dintre categoriile prevăzute la articolul 14 alineatul (1) din Regulamentul (UE) 2019/33.

15. Actualizarea punctului 9 litera (b) verificarea respectării caietului de sarcini. sarcini de control [Secțiunea 9 litera (b) din Caietul de Sarcini]

Descriere și motive

Descriere și motive: actualizarea secțiunii referitoare la sarcinile de control.

Procesul de certificare pentru standardul UNE-EN-ISO 17065, în care este implicat consiliul de reglementare, impune o revizuire a acestui paragraf, în vederea asigurării compatibilității acestuia cu principiile prevăzute în standardul menționat.

Tipul modificării: standard

Această modificare nu se încadrează în niciuna dintre categoriile prevăzute la articolul 14 alineatul (1) din Regulamentul (UE) 2019/33.

DOCUMENT UNIC

1. Denumirea produsului

Ribera del Duero

2. Tipul indicației geografice

DOP - Denumire de origine protejată

3. Categorii de produse vitivinicole

1. Vin

4. Descrierea vinului (vinurilor)

„VINO TINTO JOVEN”, „JOVEN ROBLE”

„JOVEN” (fără maturare sau cu maturare și/sau fermentație în butoi pentru o perioadă mai mică de trei luni).

Aspect: transparent, cu o intensitate a culorii cel puțin medie și cu nuanțe care variază de la roșu purpuriu la roșu violet.

Miros: prezența unor arome de intensitate medie: de fructe roșii și/sau negre proaspete.

Gust: echilibrat și proaspăt, datorită componentei acide, lejer și cu o corpolență medie sau redusă. Cel puțin un gust rezidual de scurtă durată.

„JOVEN ROBLE” (cu maturare și/sau fermentație în butoi pentru o perioadă mai mare de trei luni).

Aspect: transparent, cu o intensitate a culorii cel puțin medie și cu nuanțe care variază de la roșu purpuriu la roșu violet.

Miros: prezența aromelor de fructe roșii și/sau negre proaspete, combinate cu arome provenite de la maturarea în butoaie din lemn de stejar.

Gust: echilibrat și proaspăt, datorită componentei acide, și cu o corpolență cel puțin medie. Cel puțin un gust rezidual de scurtă durată.

În orice caz, parametrii fizici și chimici stabiliți la prezentul punct trebuie să respecte limitele prevăzute de normele UE.

Caracteristici analitice generale Tăria alcoolică totală maximă în volume (în % din volume) Tăria alcoolică dobândită minimă în volume (în % din volume) 11,5 Aciditatea totală minimă 4 grame per litru, exprimat în acid tartric Aciditatea volatilă maximă (în miliechivalenți per litru) (*1) 0,833 Conținutul total maxim de dioxid de sulf (în miligrame per litru) 150

„CRIANZA”

Aspect: transparent, cu o intensitate a culorii cel puțin medie și nuanțe care variază de la roșu grena la roșu violet. Fără dioxid de carbon.

Miros: prezența, cel puțin la un nivel mediu, a aromelor de fructe roșii și/sau negre proaspete, combinate cu arome provenite de la maturarea în butoaie din lemn de stejar.

Gust: echilibrat, cu o prospețime acidă suficientă, o corpolență medie până la mare și un gust rezidual mediu sau lung.

În orice caz, parametrii fizici și chimici stabiliți la prezentul punct trebuie să respecte limitele prevăzute de normele UE.

Caracteristici analitice generale Tăria alcoolică totală maximă în volume (în % din volume) Tăria alcoolică dobândită minimă în volume (în % din volume) 11,5 Aciditatea totală minimă 4 în miliechivalenți per litru Aciditatea volatilă maximă (în miliechivalenți per litru) (*2) 0,833 Conținutul total maxim de dioxid de sulf (în miligrame per litru) 150

VINURI ROȘII „RESERVA” ȘI „GRAN RESERVA” ȘI ALTE VINURI ROȘII CU O VÂRSTĂ MAI MARE DE DOI ANI

„RESERVA” ȘI „GRAN RESERVA”

Aspect: limpede sau ușor tulbure, cu o intensitate a culorii cel puțin medie și nuanțe care variază de la roșu cărămiziu la roșu violet. Fără dioxid de carbon.

Miros: un nivel mediu de arome provenite de la maturarea în butoaie din lemn de stejar, cu posibila prezență a unor arome de compot de fructe, dar nu de fructe proaspete.

Gust: echilibrat, cu o aciditate suficientă, o corpolență medie până la mare și un gust rezidual mediu sau lung.

ALTE VINURI CU VÂRSTA PESTE DOI ANI (cu maturare și/sau fermentație în butoi pentru o perioadă mai mare de trei luni)

Aspect: limpede sau ușor tulbure, cu o intensitate a culorii cel puțin medie și nuanțe care variază de la roșu cărămiziu la roșu violet.

Miros: prezența aromelor provenite de la maturarea în lemn de stejar.

Gust: echilibrat, cu o aciditate suficientă, o corpolență medie până la mare și un gust rezidual mediu sau lung.

În orice caz, parametrii fizici și chimici stabiliți la prezentul punct trebuie să respecte limitele prevăzute de normele UE.

Caracteristici analitice generale Tăria alcoolică totală maximă în volume (în % din volume) Tăria alcoolică dobândită minimă în volume (în % din volume) 11,5 Aciditatea totală minimă 4 grame per litru, exprimat în acid tartric Aciditatea volatilă maximă (în miliechivalenți per litru) (*3) 0,833 Conținutul total maxim de dioxid de sulf (în miligrame per litru) 150

ROZE/„CLARETE”

Fără maturare:

Aspect: transparent, cu o nuanță între foi de ceapă și roz-zmeură, cu posibilitatea unor nuanțe gri la fundul sticlei.

Miros: prezența aromelor de fructe roșii și/sau de alte fructe.

Gust: echilibrat și proaspăt, cu o aciditate medie sau mare și o corpolență redusă sau medie.

Cu maturare:

Aspect: limpede, cu o nuanță între foi de ceapă și roz-zmeură, cu posibilitatea unor nuanțe gri la fundul sticlei.

Miros: prezența aromelor de fructe roșii proaspete sau de fructe roșii din compot și/sau de alte fructe, combinate cu arome provenite de la maturarea în butoaie din lemn de stejar. Prezența fructelor este opțională în cazul vinurilor „Reserva” și „Gran Reserva”.

Gust: echilibrat și proaspăt, cu o aciditate medie sau mare și o corpolență redusă sau medie.

În toate cazurile, parametrii fizici și chimici definiți la prezentul punct trebuie să respecte limitele stabilite de legislația Uniunii.

Caracteristici analitice generale Tăria alcoolică totală maximă în volume (în % din volume) Tăria alcoolică dobândită minimă în volume (în % din volume) 11 Aciditatea totală minimă 4,3 grame per litru, exprimat în acid tartric Aciditatea volatilă maximă (în miliechivalenți per litru) (*4) 0,833 Conținutul total maxim de dioxid de sulf (în miligrame per litru) 180

ALBE

Fără maturare:

Aspect: limpede, cu nuanțe de la galben pal la galben-pai.

Miros: prezența aromelor de „alte fructe”. Există posibilitatea să se observe note de plante.

Gust: echilibrat și proaspăt, cu o aciditate medie sau mare și o corpolență redusă sau medie.

Cu maturare:

Aspect: limpede, cu o nuanță de la galben-pai la galben auriu. În cazul vinurilor cu mențiunile tradiționale „Crianza”, „Reserva” și „Gran Reserva”, este permisă o nuanță de galben a aurului vechi.

Miros: prezența aromelor de „alte fructe”, care pot fi proaspete sau din compot, combinate cu arome provenite de la maturarea în butoaie din lemn de stejar. Prezența fructelor este opțională în cazul vinurilor „Reserva” și „Gran Reserva”.

Gust: echilibrat și proaspăt, cu o aciditate medie sau mare și o corpolență redusă sau medie.

Aciditatea volatilă maximă:

0,65 g/l în cazul vinurilor nefermentate și nematurate în butoi (10,83 miliechivalenți per litru)

0,8 g/l în cazul vinurilor fermentate și/sau maturate în butoi (13,33 miliechivalenți per litru)

Caracteristici analitice generale Tăria alcoolică totală maximă în volume (în % din volume) Tăria alcoolică dobândită minimă în volume (în % din volume) 11 Aciditatea totală minimă 4,5 grame per litru, exprimat în acid tartric Aciditatea volatilă maximă (în miliechivalenți per litru) 10,83 Conținutul total maxim de dioxid de sulf (în miligrame per litru) 180

5. Practici oenologice

a. Practici oenologice esențiale

Practici de cultivare

Pentru a fi considerate parcele de viță-de-vie pentru producerea de struguri în cadrul DOP „Ribera del Duero”, parcelele trebuie să se afle cel puțin în cel de-al treilea ciclu vegetativ de la plantare.

Practici de cultivare

Densitatea minimă pentru plantările noi va fi de 2 000 de butuci la hectar.

Practică oenologică specifică

19,1 grade Brix (11 grade Beaumé) în cazul soiurilor roșii și 17,9 grade Brix (10,5 grade Beaumé) în cazul soiurilor albe.

Practică oenologică specifică

Nu mai mult de 72 de litri de vin sau de must per 100 kg de struguri culeși.

Condiții de maturare

Practică oenologică specifică

„CRIANZA”: vinuri roșii cu o perioadă de maturare minimă de 24 de luni, din care cel puțin 12 luni în butoaie din stejar. Vinurile roze/„clarete” și vinurile albe cu o perioadă de maturare minimă de 18 luni, din care cel puțin șase luni în butoaie de stejar.

„RESERVA”: vinuri roșii cu o perioadă de maturare minimă de 36 de luni, din care cel puțin 12 luni în butoaie de stejar, iar restul perioadei în sticlă. Vinuri roze/„clarete” și vinuri albe cu o perioadă de maturare minimă de 24 de luni, din care cel puțin șase luni în butoaie de stejar, iar restul perioadei în sticlă.

„GRAN RESERVA”: vinuri roșii cu o perioadă de maturare minimă de 60 de luni, din care cel puțin 24 de luni în butoaie de stejar, iar restul perioadei în sticlă. Vinurile roze/„clarete” și vinurile albe trebuie să aibă o perioadă de maturare minimă de 48 de luni, din care cel puțin șase luni în butoaie de stejar, iar restul perioadei în sticlă.

Condiții de maturare

Practică oenologică specifică

Mențiunea „ROBLE/BARRICA”

Vinuri roșii, roze/„clarete” și albe care au trecut printr-o perioadă de maturare în butoi de cel puțin trei luni.

Condiții de maturare

Practică oenologică specifică

În cazul vinurilor „Crianza”, „Reserva” și „Gran Reserva”, butoaie de stejar cu o capacitate de maximum 330 de litri.

În cazul vinurilor „Roble/Barrica”, capacitatea butoaielor trebuie să fie de maximum 600 de litri.

Restricție relevantă privind producerea vinurilor

În cadrul elaborării vinurilor cu DOP „RIBERA DEL DUERO”, trebuie respectate următoarele proporții de soiuri per tip de vin:

Vinuri roșii: trebuie să conțină minimum 95 din 100 de struguri din soiurile de struguri roșii autorizate în temeiul caietului de sarcini. Proporția soiurilor Tempranillo, Tinto Fino sau Tinta del País nu poate fi mai mică de 75 %.

Vinuri roze/„clarete”: aceste vinuri trebuie să conțină cel puțin 50 % din soiurile roșii autorizate în caietul de sarcini.

Vinuri albe: acestea trebuie să conțină minimum 75 % din soiul Albillo Mayor.

b. Producții/randamente maxime

SOIURI ROȘII

7 000 de kilograme de struguri la hectar

SOIURI ROȘII

50,4 hectolitri la hectar

SOIURI ALBE

9 500 de kilograme de struguri la hectar

SOIURI ALBE

68,4 hectolitri la hectar

6. Arealul geografic delimitat

PROVINCIA BURGOS: ADRADA DE HAZA, ANGUIX, ARANDA DE DUERO (LA AGUILERA y SINOVAS), BAÑOS DE VALDEARADOS, BERLANGAS DE ROA, CALERUEGA, CAMPILLO DE ARANDA, CASTRILLO DE LA VEGA, LA CUEVA DE ROA, FRESNILLO DE LAS DUEÑAS, FUENTECEN, FUENTELCESPED, FUENTELISENDO, FUENTEMOLINOS, FUENTENEBRO, FUENTESPINA, GUMIEL DE IZÁN, GUMIEL DE MERCADO, HAZA, HONTANGAS, HONTORIA DE VALDEARADOS, LA HORRA, HOYALES DE ROA, MAMBRILLA DE CASTREJÓN, MILAGROS, MORADILLO DE ROA, NAVA DE ROA, OLMEDILLO DE ROA, PARDILLA, PEDROSA DE DUERO (BOADA DE ROA, GUZMÁN, QUINTANAMANVIRGO y VALCABADO DE ROA), PEÑARANDA DE DUERO (CASANOVA), QUEMADA, QUINTANA DEL PIDIO, ROA, SAN JUAN DEL MONTE, SAN MARTÍN DE RUBIALES, SANTA CRUZ DE LA SALCEDA, LA SEQUERA DE HAZA, SOTILLO DE LA RIBERA (PINILLOS DE ESGUEVA), TERRADILLOS DE ESGUEVA, TORREGALINDO, TÓRTOLES DE ESGUEVA (VILLOVELA DE ESGUEVA), TUBILLA DEL LAGO, VADOCONDES, VALDEANDE, VALDEZATE, LA VID Y BARRIOS (GUMA y ZUZONES), VILLAESCUSA DE ROA, VILLALBA DE DUERO, VILLALBILLA DE GUMIEL, VILLANUEVA DE GUMIEL, VILLATUELDA și ZAZUAR.

PROVINCIA SEGOVIA: ALDEHORNO, HONRUBIA DE LA CUESTA, MONTEJO DE LA VEGA DE LA SERREZUELA și VILLAVERDE DE MONTEJO (VILLALVILLA DE MONTEJO).

PROVINCIA SORIA: ALCUBILLA DE AVELLANEDA (ALCOBA DE LA TORRE și ZAYAS DE BÁSCONES), (ALCUBILLA DEL MARQUÉS), CASTILLEJO DE ROBLEDO, LANGA DE DUERO (ALCOZAR, BOCIGAS DE PERALES, VALDANZO, VALDANZUELO și ZAYAS DE TORRE), MIÑO DE SAN ESTEBAN și SAN ESTEBAN DE GORMAZ (ALDEA DE SAN ESTEBAN, ATAUTA, INES, MATANZA DE SORIA, OLMILLOS, PEDRAJA DE SAN ESTEBAN, PEÑALBA DE SAN ESTEBAN, QUINTANILLA DE TRES BARRIOS, REJAS DE SAN ESTEBAN, SOTO DE SAN ESTEBAN, VELILLA DE SAN ESTEBAN și VILLÁLVARO).

PROVINCIA VALLADOLID: BOCOS DE DUERO, CANALEJAS DE PEÑAFIEL, CASTRILLO DE DUERO, CURIEL DE DUERO, FOMPEDRAZA, MANZANILLO, OLIVARES DE DUERO, OLMOS DE PEÑAFIEL, PEÑAFIEL (ALDEAYUSO, MÉLIDA și PADILLA DE DUERO), PESQUERA DE DUERO, PIÑEL DE ABAJO, PIÑEL DE ARRIBA, QUINTANILLA DE ARRIBA, QUINTANILLA DE ONÉSIMO, RÁBANO, ROTURAS, TORRE DE PEÑAFIEL (MOLPECERES), VALBUENA DE DUERO (SAN BERNARDO) și VALDEARCOS DE LA VEGA.

7. Soiul/soiurile principal(e) de struguri de vin

TEMPRANILLO - TINTA DEL PAIS

TEMPRANILLO - TINTO FINO

ALBILLO MAYOR

8. Descrierea legăturii (legăturilor)

1. Condițiile pedoclimatice ale arealului geografic definit la punctul 5 conferă vinurilor din areal propria lor personalitate. Prin urmare, sinonimiile din areal în ceea ce privește soiurile principale demonstrează că strugurii cultivați în areal prezintă anumite aspecte distinctive care duc la apariția acestor sinonimii. Această caracteristică distinctivă este exprimată printr-o aciditate naturală echilibrată a vinurilor. În cazul vinurilor roșii, un alt factor distinctiv este conținutul ridicat de fenoli, în care se observă nuanțe albăstrii de la antocieni și vitizine, precum și taninuri cu o calitate ridicată a polimerilor.

2. În special datorită altitudinii medii ridicate din areal, clima exercită o influență decisivă asupra strugurilor. În cele din urmă, totuși, procesul de coacere lentă descris mai sus, împreună cu diferențele de temperatură ample dintre zi și noapte, declanșează o dezvoltare remarcabilă a compușilor utili în timpul zilei și diminuează combustia metabolică a acestor compuși în timpul nopții. De asemenea, coacerea de lungă durată îndulcește taninurile în mod natural.

3. În consecință, arealul de producție al DOP „RIBERA DEL DUERO” este propice pentru obținerea unor vinuri de calitate, cu condiția stabilirii unui plafon pentru producția de struguri și cu condiția ca soiurile târzii să nu fie utilizate. Arealul are o bună expunere la soare – peste 2 400 de ore de soare pe an – și beneficiază de căldură în timpul verii și în timpul dezvoltării și al coacerii strugurilor, condiții care sunt necesare pentru un conținut bun de polifenoli. Acesta este, fără îndoială, un areal care este potrivit pentru producerea vinurilor de calitate, dar trebuie să se facă adaptări la nivelul locurilor de plantare, al soiurilor, al vigorii plantei, al practicilor de cultivare etc.

4. Condițiile naturale din arealul de producție, care sunt legate de teren, de climă și de tipurile de sol, permit dezvoltarea optimă a podgoriilor și s-au adaptat în mod specific la Ribera del Duero de-a lungul anilor. Pe lângă condițiile speciale ale arealului descrise mai sus, mai trebuie menționate și caracteristicile specifice dezvoltării soiului Tinto Fino în acest areal, care oferă vinurilor propria lor personalitate. Soiul s-a adaptat astfel încât să devină autohton, oferind materiilor prime condiții speciale pentru producerea vinurilor fine, care se păstrează bine, fapt demonstrat de-a lungul secolelor, precum și prin modul în care vinurile cu denumire protejată sunt comercializate în prezent, fiind preferatele consumatorilor. De asemenea, soiul Albillo Mayor poate fi considerat soiul alb autohton principal din areal, întrucât este soiul cel mai plantat în regiune în mod tradițional. În plus, vinurile albe din areal au fost întotdeauna produse în mod tradițional pe baza acestui soi.

9. Alte condiții esențiale (ambalarea, etichetarea, alte cerințe)

Îmbutelierea în arealul delimitat

Cadrul juridic:

în legislația națională

Tipul condiției suplimentare:

Ambalarea în arealul geografic delimitat

Descrierea condiției:

Procesul de vinificație include ambalarea și maturarea ulterioară a vinurilor și, astfel, caracteristicile organoleptice, fizice și chimice descrise în caietul de sarcini pot fi garantate doar dacă toate operațiunile de manipulare a vinurilor se desfășoară în arealul de producție. Îmbutelierea vinurilor cu DOP „Ribera del Duero” este unul dintre factorii esențiali pentru obținerea caracteristicilor prevăzute în caietul de sarcini. Prin urmare, și în vederea asigurării calității și oferirii unei garanții în ceea ce privește originea și controlul, îmbutelierea se efectuează în unități de producție cu instalații de îmbuteliere înregistrate din arealul de producție.

Cerințe privind etichetarea

Cadrul juridic:

în legislația UE

Tipul condiției suplimentare:

Dispoziții suplimentare privind etichetarea

Descrierea condiției:

Denumirea geografică „Ribera del Duero” trebuie să figureze pe etichetele tuturor vinurilor cu denumire protejată.

Mențiunea tradițională care înlocuiește DOP este „denumirea de origine” (DO).

Cerințe privind etichetarea

Cadrul juridic:

de către un organism care gestionează DOP/IGP, acolo unde acest lucru este prevăzut de către statele membre.

Tipul condiției suplimentare:

Dispoziții suplimentare privind etichetarea

Descrierea condiției:

Vinurile cu denumire protejată pot purta mențiunile tradiționale „CRIANZA”, „RESERVA” și „GRAN RESERVA” cu condiția să respecte condițiile de maturare stabilite în caietul de sarcini [secțiunea 3 litera (b) subpunctul (2)].

Vinurile cu denumire protejată pot purta mențiunile „ROBLE/BARRICA” dacă respectă condițiile de maturare stabilite în caietul de sarcini [secțiunea 3 litera (b) subpunctul (2)].

Cerințe privind etichetarea

Cadrul juridic:

de către un organism care gestionează DOP/IGP, acolo unde acest lucru este prevăzut de către statele membre.

Tipul condiției suplimentare:

Dispoziții suplimentare privind etichetarea

Descrierea condiției:

Vinurile cu DOP „RIBERA DEL DUERO” pot purta, ca mențiune opțională, denumirea geografică a oricărei unități geografice mai mici (așezări) dintre cele enumerate la punctul 5 din prezentul document, cu condiția ca 85 % din strugurii utilizați pentru producerea vinului să provină de pe parcelele situate în unitatea geografică mai mică indicată.

Link către caietul de sarcini

www.itacyl.es/documents/20143/342640/Ppta+Mod+PCC+DO+RIBERA+Rev+3.docx/77b3b8ce-6ae7-0506-4314-1a47654af80a

(1) JO L 9, 11.1.2019, p. 2.

(*1) 0,833 miliechivalenți per litru pentru fiecare grad de tărie alcoolică în cazul vinurilor cu vârstă mai mică de un an. Vinurile cu vârstă mai mare de un an nu trebuie să depășească limita calculată după cum urmează: 1 g/l până la o tărie alcoolică de 10 %, plus 0,06 g/l pentru fiecare grad de tărie alcoolică peste 10 %.

(*2) 0,833 miliechivalenți per litru pentru fiecare grad de tărie alcoolică în cazul vinurilor cu vârstă mai mică de un an. Vinurile cu vârstă mai mare de un an nu trebuie să depășească limita calculată după cum urmează: 1 g/l până la o tărie alcoolică de 10 %, plus 0,06 g/l pentru fiecare grad de tărie alcoolică peste 10 %.

(*3) 0,833 miliechivalenți per litru pentru fiecare grad de tărie alcoolică în cazul vinurilor cu vârstă mai mică de un an. Vinurile cu vârstă mai mare de un an nu trebuie să depășească limita calculată după cum urmează: 1 g/l până la o tărie alcoolică de 10 %, plus 0,06 g/l pentru fiecare grad de tărie alcoolică peste 10 %.

(*4) 0,833 miliechivalenți per litru pentru fiecare grad de tărie alcoolică în cazul vinurilor cu vârstă mai mică de un an. Vinurile cu vârstă mai mare de un an nu trebuie să depășească limita calculată după cum urmează: 1 g/l până la o tărie alcoolică de 10 %, plus 0,06 g/l pentru fiecare grad de tărie alcoolică peste 10 %.